黄彥周求秀亭詩云其地山水合六秀法故以名亭
作者：程洵
朝代：宋

paragraphs: 少年銳意功名會，李廣數奇終鷁退。
晚從林下得幽棲，綠浄翠微動賞對。
危亭蕭灑八九椽，千巖萬壑相迴環。
人言山秀水亦秀，偶然得此寧非天。
身世區區如逆旅，人生要有歸全處。
天星地卦且置之，陰德從來不知數。
會當置酒傍清樾，一語壽君君笑發。
且住人閒五百年，銜盃樂聖山水閒。